Albertus Swanepoel ontwerp vir Target
JY LEES NOU Albertus Swanepoel ontwerp vir Target
Die Suid-Afrikaner Albertus Swanepoel, bekend om sy internasionale sukses as hoedemaker, het nog 'n groot kleim in New York afgesteek met die bekendmaking dat hy 'n reeks van 14 hoede vir die klerehandelsmerk Target gaan ontwerp, wat van 30 Oktober tot einde Desember op hul rakke te sien sal wees.
Dis veral die Britte wat hoede nou weer gewild gemaak het met die onlangse koninklike troue van Catherine Middleton en prins William, asook die verjaardag-feestelikhede van koningin Elizabeth II en haar man, prins Philip, waar byna almal met 'n stylvolle hoed (of iets soortgelyks) te sien was.
Albertus, wat al saam met onder andere Marc Jacobs, Alexander Wang, Gap, Carolina Herrera en Proenza Schouler gewerk het, het aan The Fashion Reporter gesê dis vir hom lekker om kragte saam te snoer met Target vir 'n reeks wat meer bekostigbaar vir die gewone mens op straat is. Al die hoede sal $19,99 (sowat R140) kos.